कमरू नाला में 27 गाड़ियां बही, कोटखाई में कार पर पत्थर गिरने से एक की मौत, NH-5 बंद
हिमाचल प्रदेश को इतनी तबाही के बाद भी राहत मिलने के आसार नहीं हैं। आगे भी 5-6 दिन तक बारिश होती रहेगी। 4 दिन मौसम काफी खराब रहेगा। मौसम विज्ञान केंद्र शिमला ने प्रदेश के मैदानी और मध्यम ऊंचाई वाले इलाकों में आगामी 23 जुलाई तक तेज बारिश का येलो अलर्ट दिया है।
हिमाचल प्रदेश में बीते 24 घंटे के दौरान भारी बारिश से खूब तबाही हुई है। किन्नौर में बीती रात हैवी रेनफॉल से कमरू नाला में बाढ़ आ गई। इससे 27 गाड़ियां नाले में पानी के तेज बहाव में बह गई। 10 घ्राट, 12 बागवानों के सेब बगीचे को भी नुकसान हुआ है।
भारी बारिश के बाद झाखड़ी के ब्रौनी खड्ड में NH-5 भी पांच घंटे तक बंद हो गया। ठियोग के शिलारू में भी लैंडस्लाइड के बाद NH दोपहर तक अवरुद्ध रहा। किन्नौर के ही सांगला, शिमला जिले के रामपुर और रोहड़ू के कई क्षेत्रों में भी भारी बारिश से काफी नुकसान हुआ है। किन्नौर और रामपुर में भारी बारिश के बाद सतलुज नदी का जल स्तर भी काफी बढ़ गया है। प्रदेश में अगले चार-पांच दिन भी बारिश से राहत के आसार नहीं हैं।
उधर, कोटखाई में कार पर पेड़ गिरने से एक व्यक्ति की मौत हो गई, जबकि एक घायल है। मृतक की पहचान बालकृष्ण (52) पुत्र निवासी धार खनेटी के तौर पर हुई है।​​​​​​​
पिछले 24 घंटे में बारिश ने कहर बरपाया
पहाड़ों पर इस मानसून में नॉर्मल से 132 प्रतिशत ज्यादा बारिश हो चुकी है। पिछले 24 घंटे के दौरान भी भारी बारिश ने खूब कहर बरपाया है। चंबा और कुल्लू जिले में फ्लैश फ्लड में बहने से 2 लोगों की मौत हो गई।
चंबा के भटियात क्षेत्र में लोहाली खड्ड पार करते समय कथेट पंचायत के गोथरा गांव निवासी 57 वर्षीय व्यास देव की मौत हो गई। कुल्लू के बंजार की तलाड़ी खड्ड में नेपाली मूल का 50 वर्षीय कांचा बहादुर भी पानी के तेज बहाव में बह गया। चंबा में भारी बारिश के बाद लैंडस्लाइड में 70 से ज्यादा प्राइवेट व सरकारी बसें फंस गईं।
23 जुलाई तक मौसम का यलो अलर्ट
मौसम विज्ञान केंद्र शिमला ने प्रदेश के मैदानी और मध्यम ऊंचाई वाले इलाकों में आगामी 23 जुलाई तक बारिश का यलो अलर्ट दिया है। इस दौरान कुछ क्षेत्रों भारी बारिश या बादल फटने जैसी घटनाएं हो सकती हैं। वहीं राज्य सरकार ने इसे देखते हुए जनता को उफनते हुए नदी-नालों, लैंडस्लाइड क्षेत्रों में नहीं जाने की सलाह दी है। इस संदर्भ में एक एडवाइजरी भी जारी की गई है।
हेलिकॉप्टर से पहुंचाई खाद्य सामग्री
प्रदेश के सबसे ज्यादा आपदा प्रभावित कुल्लू जिले के दूर-दराज के क्षेत्रों में हेलिकॉप्टर के जरिए खाद्य सामग्री पहुंचाई गई, क्योंकि आज बंजार सब डिवीजन के दूरस्थ गाड़पारली पंचायत में सड़क कनेक्टिविटी पूरी तरह से कटी हुई है।
ठियोग-कोटखाई के स्कूल 22 तक बंद
बारिश के अलर्ट और सड़कों की हालत को देखते हुए ठियोग, कुमारसैन, जुब्बल व कोटखाई सब डिवीजन के सभी सरकारी व निजी स्कूल 22 जुलाई तक बंद किए दिए हैं। राज्य सरकार ने सभी SDM को छुट्टियों तय करने के लिए अधिकृत कर रखा है। वहीं कुल्लू जिले के आनी में भी स्कूल बंद कर दिए है।
735 सड़कें बंद, 780 से ज्यादा रूट ठप
प्रदेश में पिछले सप्ताह की भारी बारिश के बाद 735 सड़कें 10 दिन से बंद पड़ी हैं। इससे 780 से ज्यादा रूट्स पर बस सेवाएं एक सप्ताह से ठप हैं। लोगों की आवाजाही बुरी तरह प्रभावित हो रही है। ग्रामीण क्षेत्रों के संपर्क मार्ग बंद होने से सेब ढुलाई पर भी इसका बुरा असर पड़ रहा है।​​​​​​
4,808 करोड़ की संपत्ति तबाह
प्रदेश में 4,808 करोड़ रुपए से ज्यादा की सरकारी व निजी संपत्ति भारी बारिश से तबाह हो गई है। अकेले जल शक्ति विभाग की 1,440 करोड़ रुपए, लोक निर्माण विभाग की 1,521 करोड़ और बिजली बोर्ड की 1,451 करोड़ रुपए की संपत्ति बर्बाद हुई है।
138 लोगों की जा चुकी जान 
प्रदेश में मौजूदा मानसून सीजन के दौरान 138 लोगों की जान जा चुकी है। इनमें 38 लोगों की जान लैंड स्लाइड व फ्लैश फ्लड के कारण हुई है। 12 लोग अभी भी लापता हैं।